পরিস্থিতিনির্ভর তত্ত্ব

**পরিস্থিতিনির্ভর তত্ত্ব** (ইংরেজি: Contingency theory) হলো একটি সাংগঠনিক তত্ত্ব যা দাবি করে যে একটি কর্পোরেশনকে সংগঠিত করার, একটি কোম্পানিকে নেতৃত্ব দেওয়ার বা সিদ্ধান্ত নেওয়ার জন্য সর্বোত্তম কোনো উপায় নেই। বরং, সর্বোত্তম কর্মপদ্ধতি অভ্যন্তরীণ এবং বাহ্যিক পরিস্থিতির উপর নির্ভরশীল। পরিস্থিতিনির্ভর নেতারা সংগঠন পরিচালনার ক্ষেত্রে একটি নির্দিষ্ট সময়ে পরিস্থিতির পরিবর্তনের সাথে সামঞ্জস্যপূর্ণ কৌশলগুলি বেছে নেওয়ার এবং অভিযোজন করার ক্ষেত্রে নমনীয়।

## ইতিহাস
পরিস্থিতিনির্ভর নেতৃত্ব তত্ত্ব মূলত দুইটি পূর্ববর্তী গবেষণা ধারার দ্বারা প্রভাবিত হয়েছিল, যেগুলো কার্যকর নেতৃত্বের আচরণ চিহ্নিত করার চেষ্টা করছিল। ১৯৫০-এর দশকে ওহাইও স্টেট ইউনিভার্সিটির গবেষকেরা বিভিন্ন সাংগঠনিক প্রেক্ষাপটে সম্ভাব্য নেতৃত্ব-আচরণের বিস্তৃত তালিকা নিয়ে ব্যাপক প্রশ্নাবলি পরিচালনা করেন। এই প্রশ্নাবলি থেকে একাধিক নেতৃত্ব-আচরণের ধরন শনাক্ত করা হলেও, দুই ধরনের আচরণ বিশেষভাবে কার্যকর নেতাদের বৈশিষ্ট্য হিসেবে স্পষ্ট হয়ে ওঠে:

# বিবেচনাধর্মী নেতৃত্ব-আচরণ, যার মধ্যে অধস্তনদের সঙ্গে সুসম্পর্ক ও আন্তঃব্যক্তিক সম্পর্ক তৈরি করা, তাদের প্রতি সহায়তা ও যত্ন প্রদর্শন অন্তর্ভুক্ত; এবং
#  কাঠামোগঠনমূলক নেতৃত্ব-আচরণ, যার মাধ্যমে কাজ সম্পাদন ও লক্ষ্য অর্জন নিশ্চিত করতে প্রয়োজনীয় কাঠামো (যেমন ভূমিকা নির্ধারণ, পরিকল্পনা, সময়সূচি প্রণয়ন) তৈরি করা হয়।
একই সময়ে, মিশিগান বিশ্ববিদ্যালয়ের সার্ভে রিসার্চ সেন্টারের গবেষকেরা বিভিন্ন প্রতিষ্ঠানে সাক্ষাৎকার নেন এবং প্রশ্নাবলি বিতরণ করেন, পাশাপাশি দলগত উৎপাদনশীলতার পরিমাপ সংগ্রহ করেন—যার মাধ্যমে কার্যকর নেতৃত্ব-আচরণ নির্ণয় করা হয়। মিশিগান বিশ্ববিদ্যালয়ের এই গবেষণা থেকে যে নেতৃত্ব-আচরণের শ্রেণিবিভাগ উঠে আসে, তা ওহাইও স্টেট বিশ্ববিদ্যালয়ের গবেষণায় শনাক্ত বিবেচনাধর্মী আচরণ এবং কাঠামোগঠনমূলক আচরণ—এই দুই ধরনের সঙ্গে বেশ সাদৃশ্যপূর্ণ। তবে মিশিগান বিশ্ববিদ্যালয়ের গবেষকেরা এই আচরণগুলোকে নাম দেন যথাক্রমে সম্পর্কমুখী আচরণ এবং কর্মমুখী আচরণ।

পরবর্তীকালে ১৯৬৪ সালে রবার্ট ব্লেক এবং জেন মাউটন এই গবেষণা ধারা সম্প্রসারণ করে প্রস্তাব করেন যে, কার্যকর নেতারা সাধারণত এই দুই ধরনের আচরণেই উচ্চস্তরে অবস্থান করেন।

তারা উল্লেখ করেছিলেন যে ওয়েবারের আমলাতন্ত্র বা টেলরের বৈজ্ঞানিক ব্যবস্থাপনার মতো পূর্ববর্তী তত্ত্বগুলো ব্যর্থ হয়েছে, কারণ এসব তত্ত্ব উপেক্ষা করেছিল যে ব্যবস্থাপনার ধরন এবং সাংগঠনিক কাঠামো পরিবেশগত বিভিন্ন উপাদান—অর্থাৎ পরিস্থিতিগত উপাদান—দ্বারা প্রভাবিত হয়। নেতৃত্ব বা সংগঠনের জন্য “একটি মাত্র সেরা পদ্ধতি” থাকতে পারে না।

ঐতিহাসিকভাবে, পরিস্থিতিনির্ভর তত্ত্ব এমন সাধারণ সাধারণীকরণ তৈরি করার চেষ্টা করেছে, যেখানে ব্যাখ্যা করা হয় যে বিভিন্ন ধরনের প্রযুক্তি ব্যবহারের ক্ষেত্রে কোন ধরনের আনুষ্ঠানিক কাঠামো সাধারণত উপযুক্ত বা কার্যকর হয়। এই দৃষ্টিভঙ্গির সূচনা করেছিলেন জোয়ান উডওয়ার্ড (১৯৫৮), যিনি যুক্তি দেন যে প্রযুক্তি সরাসরি বিভিন্ন সাংগঠনিক বৈশিষ্ট্যের পার্থক্য নির্ধারণ করে—যেমন নিয়ন্ত্রণের পরিধি, ক্ষমতার কেন্দ্রীকরণ, এবং নিয়ম ও পদ্ধতির আনুষ্ঠানিকীকরণ।

## পরিস্থিতিনির্ভর দৃষ্টিভঙ্গি
১৯৯৩ সালের রচনায় ফ্রেড ফিডলার ব্যাখ্যা করেন যে কার্যকর বা সফল নেতৃত্ব মূলত দুইটি উপাদানের উপর নির্ভর করে। তার ভাষায় এগুলো হলো: “নেতার ব্যক্তিত্ব এবং পরিস্থিতি নেতাকে কতটুকু ক্ষমতা, নিয়ন্ত্রণ ও প্রভাব প্রদান করে”।

নেতার ব্যক্তিত্বকে দুই ধরনের প্রেরণা-ভিত্তিক ধারায় ভাগ করা যায়। একজন নেতা হতে পারেন কাজ-কেন্দ্রীক অথবা সম্পর্ক-কেন্দ্রীক। ফিডলার নেতার প্রেরণা-ধারা নির্ধারণের জন্য যে পদ্ধতি প্রস্তাব করেন তা হলো Least Preferred Co-Worker (LPC) স্কোর।

ফিডলারের মতে সাফল্য নির্ধারণের দ্বিতীয় উপাদান হলো নির্দিষ্ট পরিস্থিতি, এবং নেতা তার কাজের ফলাফলের উপর কতটুকু নিয়ন্ত্রণ অনুভব করেন তার মাত্রা।

গ্যারেথ মরগান তার বই *Images of Organization*-এ পরিস্থিতিনির্ভর দৃষ্টিভঙ্গির মূল ধারণাগুলো এভাবে সংক্ষেপ করেন:

* প্রতিষ্ঠানগুলো হলো উন্মুক্ত ব্যবস্থা যেগুলোকে অভ্যন্তরীণ চাহিদা পূরণ এবং পরিবেশগত পরিস্থিতিতে মানিয়ে নেওয়ার জন্য সূক্ষ্মভাবে পরিচালনা করতে হয়।
* সংগঠনের একটি সর্বোত্তম পদ্ধতি নেই; সর্বোত্তম কাঠামো নির্ভর করে কাজের ধরন বা পরিবেশের প্রকৃতির উপর।
* ব্যবস্থাপনার প্রধান লক্ষ্য হওয়া উচিত সামঞ্জস্য ও মানানসই সমন্বয় অর্জন করা। 
* ভিন্ন পরিবেশে ভিন্ন ধরনের প্রতিষ্ঠান বা কাঠামো প্রয়োজন।

ফ্রেড ফিডলার-এর পরিস্থিতিনির্ভর নেতৃত্ব মডেল প্রতিষ্ঠানগুলোর মধ্যে নেতৃত্বের ধরন ও পরিস্থিতির অনুকূলতার সম্পর্ক ব্যাখ্যা করে। এই মডেলে তিনি নেতৃত্বের ধরণ পরিমাপের জন্য Least Preferred Co-worker (LPC) নামে একটি মানদণ্ড তৈরি করেন। পরীক্ষাটি সাধারণত ১৬–২২টি বিবৃতির সমন্বয়ে গঠিত, যেখানে অংশগ্রহণকারীরা সেই সহকর্মীকে মনে করে রেটিং দেন, যার সঙ্গে কাজ করতে তাদের সবচেয়ে বেশি সমস্যা হয়েছিল।

উচ্চ স্কোর নির্দেশ করে সম্পর্ক-কেন্দ্রীক নেতৃত্ব, নিম্ন স্কোর নির্দেশ করে কাজ-কেন্দ্রীক নেতৃত্ব। ফিডলার পরিস্থিতির অনুকূলতা নির্ধারণ করেন তিনটি পরীক্ষণমূলক মাত্রার মাধ্যমে:

* নেতা–অধীনস্ত সম্পর্ক – উচ্চ হলে নেতা অনুসারীদের নিকট গ্রহণযোগ্য ও সম্মানিত 
* কাজের কাঠামোবদ্ধতা – উচ্চ হলে কাজ অত্যন্ত কাঠামোবদ্ধ
* নেতার অবস্থানগত ক্ষমতা – উচ্চ হলে নেতার আনুষ্ঠানিক ক্ষমতা ও কর্তৃত্ব বেশি

যেসব পরিস্থিতিতে এই তিনটি মাত্রাই উচ্চ, সেগুলো নেতার জন্য সর্বাধিক অনুকূল।

## ফিডলারের পরিস্থিতিনির্ভর মডেল প্রয়োগের ধাপসমূহ

* আপনার নেতৃত্বের ধরন বুঝুন – এটি LPC স্কোরের মাধ্যমে নির্ধারণ করা হয়। Low LPC → কাজ-কেন্দ্রীক নেতা, High LPC → সম্পর্ক-কেন্দ্রীক নেতা
* পরিস্থিতি বুঝুন – পরিস্থিতিকে উপরের তিনটি পরীক্ষণমূলক মাত্রার আলোকে বর্ণনা করতে হবে।
* উপযুক্ত নেতৃত্বের ধরন নির্ধারণ করুন – সাধারণত কোনো পরিস্থিতিগত বৈশিষ্ট্যটি দুর্বল, অগঠিত বা নিম্নমানের তা বিবেচনা করে ঠিক করতে হয় কোন ধরণের নেতা সেখানে সবচেয়ে ভালো মানাবে, এবং কে পরিস্থিতিকে উন্নত করতে সক্ষম হবে।

উইলিয়াম রিচার্ড স্কট পরিস্থিতিনির্ভর তত্ত্বকে এভাবে ব্যাখ্যা করেন: “সংগঠন পরিচালনার সর্বোত্তম উপায় নির্ভর করে পরিবেশের প্রকৃতির উপর, যার সঙ্গে সংগঠনকে সামঞ্জস্য স্থাপন করতে হয়।”

পল লরেন্স, জে লর্‌শ এবং জেমস ডি. থম্পসন-এর কাজও এই যুক্তিকে সমর্থন করে। তাঁরা মূলত পরিস্থিতিগত উপাদানগুলো কীভাবে সাংগঠনিক কাঠামোকে প্রভাবিত করে সে বিষয়ে আগ্রহী ছিলেন। তাদের স্ট্রাকচারাল কন্টিনজেন্সি থিয়োরি ১৯৭০-এর দশকে সাংগঠনিক কাঠামো বিষয়ক গবেষণার প্রধান ধারা হয়ে ওঠে।

জোহানেস এম. পেনিংস একটি গুরুত্বপূর্ণ পরীক্ষণমূলক গবেষণায় পরিবেশগত অনিশ্চয়তা, সাংগঠনিক কাঠামো ও কার্যসম্পাদনের বিভিন্ন উপাদানের পারস্পরিক প্রভাব পরীক্ষা করেন। তিনি খুচরা ব্রোকারেজ অফিসগুলোর একটি নমুনা নিয়ে প্রতিযোগিতা, পরিবর্তনশীলতা ও সম্পদ-প্রাচুর্য–এর মতো পরিবেশগত বৈশিষ্ট্য এবং সিদ্ধান্ত গ্রহণের ধরন ও ক্ষমতা বণ্টনের মতো সাংগঠনিক ব্যবস্থা—এগুলোর সম্পর্ক পরীক্ষা করেন। ফলাফলে দেখা যায়, কাঠামোগত বৈশিষ্ট্যগুলো কার্যসম্পাদনে শক্তিশালী প্রভাব ফেলে, তবে "পরিস্থিতিনির্ভর" প্রভাব তুলনামূলকভাবে কম স্পষ্ট।

সার্বিকভাবে বলা যায়, ব্যবস্থাপনা কিংবা কোনো কাজ করার ক্ষেত্রে “একটি সর্বোত্তম পদ্ধতি” নেই; ভিন্ন পরিস্থিতিতে ভিন্ন দৃষ্টিভঙ্গি, ভিন্ন কাঠামো এবং ভিন্ন পদ্ধতি প্রয়োজন হয়। ব্যবস্থাপনা ও সংগঠন হলো একটি উন্মুক্ত ব্যবস্থা—যা নিয়ত নতুন চ্যালেঞ্জ ও বৈচিত্র্যের মুখোমুখি হয়। তাই সমস্যার সমাধানে পরিস্থিতিনির্ভর, নমনীয় ও খাপ খাওয়ানো সমাধান প্রয়োজন।

পরিস্থিতিনির্ভর বা কন্টিনজেন্সি উপাদান হিসেবে গ্রাহকের চাহিদা পরিবর্তন, সরকারি নীতি বা আইনের পরিবর্তন, পরিবেশগত পরিবর্তন বা জলবায়ু পরিবর্তনসহ আরও নানা বিষয় প্রভাব ফেলতে পারে।
## আরও দেখুন

* ফিডলারের পরিস্থিতিনির্ভর নেতৃত্ব তত্ত্ব

## তথ্যসূত্র

বিষয়শ্রেণী:সংগঠন তত্ত্ব